Universis presentes litteras inspecturis, G., divina miseratione episcopus Autissiod., salutem in Domino. Notum facimus quod nos executores testamenti charissimi genitoris nostri domini Guillelmi de Melloto, quondam domini S. Prisci, militis, assedimus et assignavimus ecclesie Beate-Marie de Pontigniaco, in perpetuam elemosinam, de voluntate et assensu dilecti nepotis nostri Drogonis de Melloto, domini S. Prisci, viginti libras turon. annui redditus, videlicet pro anniversario predicti genitoris nostri, decem libras turon., pro anniversario charissime matris nostre, quondam uxoris ejusdem, centum solidos turon., et pro anniversario charissimi patrui nostri domini Drogonis de Melloto, quondam domini Lochiarum, centum solidos turon. percipiendos, annis singulis, ad festum Purificationis B. Virginis super preposituram de S. Prisco; ita quod quicumque erit prepositus de S. Prisco dictas viginti libras, annis singulis, solvere tenebitur de prepositura predicta; et si propositura non sufficeret, dictus Drogo, vel quicumque erit dominus S. Prisci, de aliis redditibus suis defectum supplere tenebitur integraliter et perfecte. Voluit, etiam, dictus Drogo, nepos noster, et in hoc consensit expresse, quod si ipse, vel prepositus suus, de S. Prisco, seu ille qui dictam preposituram teneret, in premissis vel aliquo premissorum deficerent, nos et successores nostri episcopi Autissiod. necnon et officialis Autissiod., in personas ipsorum excommunicationis et in villam de S. Prisco interdicti possimus sententias promulgare, et se ac heredes suos, seu successores quoslibet, quantum ad predicta tenenda, ad implenda et in perpetuum firmiter observanda specialiter obligavit. Tenentur, autem, monachi Pontiniac. anniversaria predictorum in ecclesia sua facere solenniter, anno quolibet, terminis quibus predicti defuncti ex hoc seculo migraverunt. In cujus rei testimonium, ad petitionem dicti Drogonis, nepotis nostri, sigillum nostrum, una cum sigillo ipsius Drogonis, presentibus litteris duximus apponendum. Actum, anno Domini, Mº CCº LXº, mense martio.